Diari Oficial de la Generalitat Valenciana


Sumari del DOGV 8476, del 31-01-2019 (2019/666)

RESOLUCIÓ de 23 de gener de 2019, del director general de Centres i Personal Docent, per la qual s'ordena la publicació del I Pla d'igualtat de la Conselleria d'Educació, Investigació, Cultura i Esport.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8476

Data del DOGV
:   31-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/666


Data del document
:   23-01-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 23 de gener de 2019, del director general de Centres i Personal Docent, per la qual s'ordena la publicació del I Pla d'igualtat de la Conselleria d'Educació, Investigació, Cultura i Esport. [2019/666]  
La Llei orgànica 3/2007, de 22 de març, per a la igualtat efectiva de dones i homes recull, en el desenvolupament del seu articulat, els plans d'igualtat, no solament com una mesura necessària per a garantir la promoció de la igualtat, sinó també com un compromís per a evitar qualsevol classe de discriminació negativa que afecte els drets de les dones, siga quina siga la seua circumstància o condició, en qualssevol dels àmbits de la vida. En aquest sentit, són obligatoris tant per a les empreses com per a les administracions públiques. Així doncs, d'acord amb l'article 46 d'aquesta llei, els plans d'igualtat es defineixen com un conjunt ordenat de mesures, adoptades després de realitzar un diagnòstic de la situació, tendents a aconseguir la igualtat de tracte i d'oportunitats entre dones i homes i a eliminar la discriminació per raó de sexe.  
  
Així mateix, estableix criteris d'actuació de les administracions públiques en aplicació del principi d'igualtat d'oportunitats entre dones i homes, que obliguen a elaborar plans d'igualtat, els quals seran objecte de negociació amb la representació legal de les empleades i els empleats públics, d'acord amb el que determine la legislació sobre negociació col·lectiva, avaluant periòdicament el seu compliment en els seus diferents àmbits d'actuació.  
Aquesta obligació queda igualment recollida en el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, que en la seua disposició addicional sèptima determina que les administracions públiques estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'elaborar i aplicar un pla d'igualtat a desenvolupar en el conveni col·lectiu o acord de condicions de treball del personal funcionari.  
En l'àmbit autonòmic, l'Estatut d'Autonomia de la Comunitat Valenciana disposa en l'article 10 que l'actuació de la Generalitat se centrarà primordialment, entre altres, en la igualtat de drets d'homes i dones en tots els àmbits, en particular, en matèria d'ocupació i treball. I en l'article 11 estableix que la Generalitat vetlarà perquè les dones i els homes puguen participar plenament en la vida laboral, social, familiar i política sense discriminacions de cap mena i en igualtat de condicions, garantint la compatibilitat de la vida familiar i laboral. D'acord amb això, la Generalitat va aprovar la Llei 9/2003, de 2 d'abril, per a la igualtat entre dones i homes, a la qual s'ha sumat amb posterioritat el títol II de la Llei 4/2012, de 15 d'octubre, per la qual s'aprova la Carta de Drets Socials de la Comunitat Valenciana.  
  
En aquest context i en desplegament de mandat legal, es fa recomanable l'elaboració d'un pla d'igualtat que s'adapte al personal docent que presta serveis en centres docents públics de la Generalitat Valenciana.  
La Mesa Sectorial d'Educació, en la reunió de 10 de gener de 2019, va aprovar per unanimitat el I Pla d'igualtat del personal docent de la Conselleria d'Educació, Investigació, Cultura i Esport.  
Per la seua part, la Llei 39/2015, d'1 d'octubre, del procediment administratiu comú de les administracions públiques, respecte a la publicació dels actes administratius estableix, en l'article 45.1, que «Els actes administratius seran objecte de publicació quan així ho establisquen les normes reguladores de cada procediment o quan ho aconsellen raons d'interés públic apreciades per l'òrgan competent.»  
En ús de l'atribució competencial conferida per l'article del 10 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
Publicar com a annex el I Pla d'igualtat de la Conselleria d'Educació, Investigació, Cultura i Esport.  
  
València, 23 de gener de 2019.- El director general de Centres i Personal Docent: José Joaquín Carrión Candel.